কমেছে খেলাপী ঋণ || || জনকন্ঠ
কমেছে খেলাপী ঋণ
অর্থনৈতিক রিপোর্টার ॥ ব্যাংক খাতের শ্রেণিকৃত বা মন্দ ঋণ ১০.৪৭ শতাংশ থেকে কমে জুনে ৯.৬৭ শতাংশে নেমেছে। মন্দঋণ ঋণ পুনঃতফসিল করা এবং ঋণ পরিশোধের সক্ষমতা বাড়ায় খেলাপি ঋণ কমেছে। সোমবার প্রকাশিত ব্যাংকগুলোর জুনভিত্তিক প্রতিবেদন থেকে এ তথ্য পাওয়া গেছে।
জানা গেছে, ব্যাংক খাতের খেলাপি ঋণ ১০ শতাংশের মধ্যে রাখার যে উদ্যোগ কেন্দ্রীয় ব্যাংক নিয়েছিল তাতে এবার অনেকটাই সফল হয়েছে। নীতিমালা শিথিল করে ডিসেম্বর শেষে খেলাপি ঋণ ১০ শতাংশের নিচে নামিয়ে আনলেও গত মার্চে তা বেড়ে ১০.৪৭ শতাংশে পৌঁছেছিল। শুধু জানুয়ারি-মার্চ সময়েই ব্যাংকগুলোর খেলাপি ঋণ বেড়েছিল সাড়ে চার হাজার কোটি টাকা।
জানা গেছে, ২০১৩ সালের শেষ প্রান্তিকে রাজনৈতিক অস্থিরতার ফলে ঋণ নীতিমালায় বিশেষ ছাড় দেওয়া হয়। বিশেষ ছাড়ে ঋণ পুনঃতফসিল করে নিয়মিত করার সুযোগ দেওয়া হয়। এতে ২০১৪ সালের ডিসেম্বর শেষে ব্যাংক খাতের শ্রেণিকৃত ঋণ দাঁড়ায় ৫০ হাজার ১৫৬ কোটি টাকা। যা বিতরণ করা ঋণের ৯.৬৯ শতাংশ। তবে নবায়ন করা ঋণ আবার খেলাপি হয়ে যাওয়ায় মার্চ শেষে খেলাপি ঋণ দাঁড়িয়েছে ৫৪ হাজার ৬৫৭ কোটি টাকায়। যা বিতরণ করা ঋণের ১০.৪৭ শতাংশ।